**Készül Józsefváros Integrált Településfejlesztési Stratégiája**

Az önkormányzat várja a lakosok javaslatait

**A Józsefvárosi Önkormányzat az elkövetkező hónapokban készíti el a következő hat évre szóló Integrált Településfejlesztési Stratégiáját (ITS). A stratégia elkészítésében – partnerként – a lakosság és a helyi szervezetek, gazdasági társaságok is részt vesznek. Az önkormányzat írásban várja a józsefvárosi lakosok véleményét és javaslatait többek között a helyi városfejlesztéssel, gazdaságfejlesztéssel, egészségügyi helyzettel, kultúrával, szociális ügyekkel kapcsolatban.**

Az Integrált Településfejlesztési Stratégia egy olyan alapdokumentum, ami a kerület hosszú távú fejlesztési elképzeléseiből kiindulva segíti konkrétabb környezeti, társadalmi és gazdasági célok megvalósítását. A stratégia készítése során az önkormányzat olyan konkrét program- és projektjavaslatokat fogalmaz meg, melyek a kerület adottságait és szükségleteit, és a különféle finanszírozási lehetőségeket egyaránt figyelembe veszik.

Az ITS többek között a társadalmi, gazdasági, táji, természeti és épített környezet, a műszaki infrastruktúra, a közlekedés, a parkolás és a helyi örökségvédelem témáját érinti. Az e témák szerinti helyzetfelmérést követi a kívánatos célok megfogalmazása, ami a kerület egésze mellett az egyes városrészek szintjén is megtörténik.

A stratégiaalkotási folyamat aktuális helyzetéről, a már elkészített munkarészekről a **www.jozsefvaros.hu/its** oldalon olvashatnak bővebben a józsefvárosiak.

Az önkormányzat a lakosok és képviselőik véleményére és építő javaslataira is számít a fenti témákban.

A partnerségi tervben megfogalmazottak alapján a kerületi civil szervezetekkel, gazdálkodó szervezetek és mérnök szakmai szervezetek képviselőivel, elismert egyház és vallási tevékenységet végző szervezetek képviselőivel valamint az államigazgatási szervekkel az egyeztetés workshop keretében zajlik. A megalapozó vizsgálat részét képező helyzetelemzés és helyzetfeltárás tárgyú workshop 2015. február 20-án volt a polgármesteri hivatal dísztermében, ahol több mint 80 résztvevő részvételével zajlott a műhelymunka.

A célok, koncepció meghatározásáról, valamint a jövőkép állításról szóló workshop-ra **2015. április 10-én 10:00-13:00** lesz polgármesteri hivatal dísztermében (1082 Budapest, Baross utca 63-67., 300. terem), amelyre várjuk valamennyi **kerületi civil szervezet, gazdálkodó szervezet, egyházi és vallási szervezet képviselőit.**

A **lakossági észrevételeket, javaslatokat** – nevük, lakcímük és/vagy e-mail címük megadása mellett – a Főépítészi és Városfejlesztési Ügyosztály fogadja:

**Budapest Főváros VIII. kerület Józsefvárosi Önkormányzat,**

**Városfejlesztési és Főépítészi Ügyosztály**

**Szarka-Turóczi Tímea, ITS koordinátor**

**1082 Budapest, Baross utca 63-67.**

**its@jozsefvaros.hu**

Annak érdekében, hogy észrevételét, javaslatát az ITS kidolgozása során figyelembe vehessük, kérjük, hogy **2015. június 8**-ig küldje el azokat a fenti elérhetőségek valamelyikére. A leveleket az alábbi témakörben várjuk:

* Józsefváros gazdasága (pl. helyi vállalkozásfejlesztés, munkahelyteremtés, városüzemeltetés, turizmus),
* Józsefváros társadalma (pl. oktatás, kultúra, szociális, egészségügyi, családtámogatási ügyek, sportellátás, Auróra utcai rendelő megújítása, idősekkel kapcsolatos ügyek, fiatalokkal kapcsolatos ügyek, bölcsődei-óvodai ügyek),
* Józsefváros épített és természeti környezete (pl. helyi örökségvédelem, tájvédelem, ipari területek megújítása, közlekedésfejlesztés, közterületek rehabilitációja, társasházi felújítások),
* Józsefváros egyes negyedeire vonatkozó komplex észrevételek (pl. Palotanegyed, Orczy negyed).